กรมชลเร่งระบายน้ำฝั่งตะวันตกลดลงอย่างต่อเนื่อง
ศูนย์ประมวลวิเคราะห์สถานการณ์น้ำ กรมชลประทาน กระทรวงเกษตรและสหกรณ์ เปิดเผยว่า ตามที่กรมชลประทาน ได้ดำเนินการมาตรการระบายน้ำที่ท่วมขังในพื้นที่ฝั่งตะวันตกของแม่น้ำเจ้าพระยา ในเขตจังหวัดปทุมธานี และนนทบุรี โดยใช้เครื่องสูบน้ำที่ได้ดำเนินการติดตั้งตามจุดต่าง ๆ ผลปรากฏว่าพื้นที่ที่อยู่ในระหว่างการสูบน้ำระบายน้ำออก ได้แก่หมู่บ้านประมวลสุข 2 (5 เครื่อง) มีระดับน้ำลดลง 30 เซนติเมตร คงเหลือระดับน้ำท่วมขังประมาณ 90 เซนติเมตร ขณะนี้ได้ดำเนินการขอสนับสนุนเครื่องสูบน้ำเพิ่มเติม เพื่อเร่งระบายน้ำให้เป็นไปอย่างต่อเนื่อง หมู่บ้านธนากรวิลล่า 4 (2 เครื่อง) ระดับน้ำท่วมสูงเหลือประมาณ 30 เซนติเมตร ส่วนบริเวณหน้าเทศบาลเมืองบางกรวย พบว่ามีการรั่วซึมของน้ำในช่วงที่น้ำหนุนสูงในคลองบางกรวย ซึ่งจะได้หารือกับเทศบาลเมืองบางกรวย เพื่อหาแนวทางแก้ไขปัญหาโดยเร็วต่อไป สำหรับในพื้นที่ถนนบางกรวย-ไทรน้อย(สาย 3215) ผลจากการสูบน้ำอย่างต่อเนื่องทำให้ระดับน้ำลดลงประมาณ 3 เซนติเมตรในส่วนของประตูระบายน้ำบางไผ่ใหญ่ (ใต้สะพานพระราม 5) ตำบลบางไผ่ อำเภอเมืองนนทบุรี ที่ได้มีการติดตั้งเครื่องสูบน้ำทั้งหมด 7 เครื่อง และดำเนินการสูบน้ำอย่างต่อเนื่อง ทำให้ระดับน้ำลดลงไปแล้วประมาณ 50 เซนติเมตร และพื้นที่วัดโชติการาม ที่อยู่ติดกับคลองบางไผ่ใหญ่ บริเวณหน้าวัดระดับน้ำลดลงเหลือประมาณ 20 เซนติเมตร พื้นที่ภายในวัดมีสภาพแห้งแล้ว ส่วนการกู้พื้นที่ตลาดบางบัวทอง อำเภอบางบัวทอง จ.นนทบุรี ขณะนี้ได้เริ่มดำเนินการสูบน้ำแล้ว คาดว่าจะใช้เวลาในดำเนินการกู้พื้นที่แล้วเสร็จประมาณ 7 วันกรมชลประทาน ได้รับมอบหมายให้เข้าดำเนินการตรวจสอบพื้นที่เพิ่มเติมทางด้านฝั่งตะวันออก บริเวณหมู่บ้าน Neo city ใกล้กับพื้นที่วัดนาวง เขตดอนเมือง กรุงเทพมหานคร พบว่า มีระดับน้ำท่วมขังในหมู่บ้านประมาณ 50 - 70 เซนติเมตร ครอบคลุมพื้นที่ประมาณ 150 ไร่ ในเบื้องต้นประเมินว่าจะต้องใช้กระสอบทรายประมาณ 10000 ใบ และจะต้องติดตั้งเครื่องสูบน้ำ จำนวน 2 เครื่อง เพื่อเร่งสูบระบายน้ำออกจากพื้นที่ต่อไปสำหรับในพื้นที่จังหวัดปทุมธานี กรมชลประทาน ได้เร่งดำเนินการติดตั้งเครื่องสูบน้ำจำนวน 2 เครื่อง บริเวณประตูระบายน้ำบางคูวัด พร้อมกับปิดกั้นพื้นที่ต่าง ๆ เพื่อเร่งสูบระบายน้ำไปลงคลองบางคูวัด คลองเกาะเกรียง และคลองบางตะไนย์ คาดว่าจะสามารถเริ่มสูบน้ำได้ภายในวันที่ 2 ธ.ค. 54 นี้ ซึ่งจะทำให้สถานการณ์ดีขึ้นโดยลำดับในระยะต่อไป นอกจากนี้ กรมชลประทาน ยังได้ดำเนินการเรียงกระสอบทราย ในพื้นที่หมู่บ้านปาริชาติ พร้อมกับขอรับการสนับสนุนเครื่องสูบน้ำ จำนวน 2 เครื่อง สำหรับเร่งระบายน้ำในพื้นที่หมู่บ้านปาริชาติให้เข้าสู่ภาวะปกติโดยเร็ว
 ศูนย์ประมวลวิเคราะห์สถานการณ์น้ำ กรมชลประทาน กระทรวงเกษตรและสหกรณ์ เปิดเผยว่า ได้ดำเนินการโดยใช้เครื่องสูบน้ำที่ได้ดำเนินการติดตั้งตามจุดต่าง ๆในเขตจังหวัดปทุมธานี และนนทบุรี ในพื้นที่น้ำท่วม
น้ำท่วม,ระบายน้ำ